Condemnat per provocar un greu accident i deixar un jove tetraplègic a Móra
Dos anys de presó i dos sense carnet per provocar un greu accident i deixar un jove tetraplègic a Móra la Nova
El jove conduïa sota els efectes de l'alcohol i les drogues
diumenge, 2 de febrer 2020 - 12:46h
La cruïlla del carrer Fills del Poble i la T-720, on va tenir lloc l'accident | google maps
La Secció Segona de l’Audiència Provincial de Tarragona ha ratificat la condemna imposada a un jove per provocar un greu accident mentre conduïa begut i drogat, a la localitat de Móra d’Ebre, el 2014. A causa de l’accident, un jove va quedar tetraplègic. Segons apunta el ‘Diari de Tarragona’, en aquell moment, el Jutjat del Penal 2 de Reus va condemnar el jove a dos anys de presó i a la retirada del carnet de conduir durant dos anys i mig. La pena de presó, però, va quedar en suspens si el processat no tornava a cometre cap delicte en el termini de dos anys.
Els fets van passar el setembre del 2014, quan dos joves van agafar el cotxe després d’ingerir alcohol i drogues estant de festa. El conductor conduïa de manera temerària pels carrers de Móra la Nova, mentre que el copilot anava amb mig cos per fora de la finestra. Al voltant de les sis de la matinada, el conductor es va saltar un stop a la cruïlla del carrer Fills del Poble amb la carretera T-720 i va envair el carril dret d’aquesta carretera, maniobra que estava prohibida i senyalitzada.
A conseqüència de les dues infraccions, el cotxe va xocar contra un altre turisme, que circulava per la T-720, i anava ocupat per cinc persones, precisament mossos d’esquadra fora de servei. A causa del xoc, el jove que anava al seient del copilot va quedar estès a terra i amb una cama atrapada al vehicle.
Abans de l’accident, la Policia Local de Móra d’Ebre ja havia rebut diverses trucades de veïns que denunciaven un cotxe blanc conduint de manera temerària pel poble, amb el copilot traient mig cos per la finestra. A continuació, van rebre l’avís de l’accident.
Els Mossos d’Esquadra es van traslladar fins al lloc dels fets i van realitzar les proves d’alcoholèmia als dos conductors implicats en l’accident. El jove va donar un resultat positiu de 0,63 i, a més desprenia olor d’alcohol i li costava parlar amb claredat. Els agents van decidir fer-li també la prova de drogues, en la qual va donar positiu en opiacis, cànnabis i cocaïna.
El copilot, tetraplègic
Els cinc ocupants del vehicle contra el qual va xocar el conductor temerari van haver de ser evacuats a l’Hospital Comarcal de Móra, en patir fuetades cervicals.
El jove que anava al seient del copilot i amb mig cos fora del vehicle, va patir una paràlisi completa de les quatre extremitats, una tetraplegia, necessitant l’ajuda constant d’una tercera persona. Pel que fa a l’acusat, al cap de dos mesos va ingressar en un centre de desintoxicació gairebé durant un any, fins que va sortir i va tornar al domicili matern.
accident informació judicial Mossos d'Esquadra Ribera d'Ebre